Moot-hondeaanval: ‘Onder omstandighede gaan dit goed’Tom Chapman. Foto: Verskaf Oudsupt. Tom Chapman (74) word steeds in die waakeenheid van ŉ Pretoriase hospitaal behandel nadat ŉ buurman se twee honde hom Maandagoggend buite sy huis aangeval en verskeur het. Chapman, wat jare lank verbonde was aan die Pretoria-stadsraad se elektriese afdeling en wat nou saam met sy vrou, Francis (72), in Parktown Estate in die Moot woon, moes Maandagoggend, half verlam, verwoed veg om die honde met sy werkende hand van sy gesig af weg te hou. Die honde, van gemengde rasse, het vermoedelik uit ŉ omliggende buurman se erf ontsnap deur op bourommel te klouter en toe oor ŉ muur te spring. Champan het in 2005 ŉ beroerte gehad wat die linkerkant van sy lyf verlam gelaat het. Ná jare se rehabilitasie kon hy weer begin loop, maar sukkel nog met sy balans en die honde het hom maklik omgespring en aan albei sy arms en bene gebyt. Phillip Snyders, koster van die NG gemeente Mootvallei, het tot Chapman se redding gekom deur die honde met ŉ tuingraaf te verjaag en van Chapman af weg te hou terwyl mense noodhulp op Chapman toegepas het. Snyders is ook erg beseer toe die honde hom aan die been beetgekry het. ŉ Motoris, Marchel Nienaber, het ook stilgehou om help en is ook gebyt. Chapman is na die Eugène Marais-hospitaal gehaas en Snyders moes ook hospitaalbehandeling ontvang. Lana Odendaal, Chapman se dogter, het Donderdag aan Maroela Media gesê dit gaan onder omstandighede goed met haar pa. “Hy is steeds in die waakeenheid en is op sterk pynmedikasie. Die dokter se grootste bekommernis is dat sy wonde infeksie kry. Sy wonde is nog nie toegewerk nie omdat hy daagliks in die teater moet ingaan sodat dit goed skoongemaak kan word, waarna die wonde weer toegebind word,” het Odendaal gesê. Sy het gesê die wonde aan Chapman se linkerbeen is die ergste waar daar op drie plekke vleis van die been afgeruk is. Dit is nog te vroeg om te bepaal of Chapman permanente skade opgedoen het, hoewel sy vrou vermoed dat, veral ná die beroerte, hy nou permanent van ŉ rolstoel afhanklik gaan wees. Chapman word in die hospitaal deur sy vrou, vier kinders, hul eggenote en nege kleinkinders bygestaan. Intussen het die honde se eienaar, ŉ dokter van Nigerië, met Francis in verbinding getree. “Hy het my ma gebel en verskoning gevra en gesê hy is regtig jammer oor wat gebeur het. Hy het ook onderneem om te help met enige onkoste. Hy het regtig opreg voorgekom en ook die bourommel op sy erf verwyder,” het Odendaal gesê. Elmarie Linde, die DA-raadslid in wie se wyk die voorval plaasgevind het, het ŉ formele klag by die stadsraad aanhangig gemaak sodat owerhede kan bepaal of enige munisipale bepalings oortree is. Tom en Francis Chapman. Foto: Verskaf